|  |
| --- |
| rh_grb |
| **R E P U B L I K A H R V A T S K A** |
| **SREDIŠNJI DRŽAVNI URED ZA DEMOGRAFIJU I MLADE** |
| Zagreb, 6. travnja 2023. |

**POZIV**

**za prijavu projekata udruga usmjerenih podršci roditeljstvu za 2023. godinu**

Središnji državni ured za demografiju i mlade poziva udruge koje su usmjerene podršci roditeljstvu da se prijave za financijsku potporu projektima koji doprinose podršci roditeljstvu.

Ovim pozivom financirat će se projekti koji su usmjereni na:

1. **podršku (sadašnjim i budućim) roditeljima** (individualni i grupni savjetodavni rad, veća dostupnost trudničkih tečajeva, posebice edukacije o razdoblju nakon poroda i izazovima s kojima se roditelji susreću u navedenom razdoblju, jačanje grupa za potporu dojenju te radionica razvojne gimnastike i masaže)
2. **aktivnu podršku jednoroditeljskim obiteljima** (samohranim roditeljima, roditeljima koji nisu u braku ili izvanbračnoj zajednici te samostalno, bez drugog roditelja, skrbe o djetetu – cilj je pružiti podršku roditeljima u ostvarivanju njihove roditeljske uloge uz naglasak na psihološke aspekte samohranog roditeljstva)
3. **poticanje očeva na veću uključenost u obiteljskom životu i aktivniju roditeljsku ulogu**
4. **senzibiliziranje javnosti o važnosti dojenja** (tisak brošura, letaka i plakata na temu dojenja te njihova distribucija, organizacija javnih događanja usmjerenih promociji dojenja). **Napomena:** sav tiskani materijal vezan uz temu dojenja mora biti verificiran od strane javnopravnog tijela nadležnog za područje dojenja
5. **aktivnu podršku roditeljima u cilju emocionalnog osnaživanja obitelji, uspješnog suočavanja sa stresom uzrokovanim nepredviđenim teškim događajem** (elementarnom nepogodom – potresom) **te lakšem i bržem uključivanju u svakodnevan život**
6. **edukacija roditelja o opasnostima kojima su djeca izložena prilikom korištenja računala, Interneta i drugih sredstava komuniciranja na daljinu i načinima njihove zaštite**

Za financiranje projekata usmjerenih podršci roditeljstvu osigurano je ukupno **795.748,00 eura (5.995.563,31 kuna)**.

Rok za podnošenje prijava je **do 12 sati 8. svibnja 2023. godine.**

***Udruga kao prijavitelj može na ovaj Poziv prijaviti najviše jednu prijavu za jedan projekt na razdoblje provedbe od 6 do 12 mjeseci.******Udruga koja je ugovorila jedan projekt može istovremeno biti partner drugim udrugama na provedbi njihovih projekata u okviru ovog Poziva.***

***Ukoliko udruga prijavi više od jedne prijave, sve prijave će biti odbačene.***

***Udruga koja prijavljuje projekt u cijelosti je odgovorna za njegovu provedbu, izvještavanje i rezultate.***

***Propisani obrasci za Prijavu kao i Upute za prijavitelje u kojima su detaljno opisani uvjeti, način prijave i provedba natječajnog postupka, dostupni su na mrežnim stranicama Središnjeg državnog ureda za demografiju i mlade.***

Prijava projekata vrši se isključivo preko sustava [www.financijskepodrske.hr](http://www.financijskepodrske.hr) **do 12 sati 8. svibnja 2023. godine**, a ovjeren i potpisan dokument o verifikaciji postavljene dokumentacije dostavlja se putem elektroničke pošte na e-mail adresu: programi\_projekti@demografijaimladi.hr **do 8. svibnja 2023. godine, do kraja dana.**

Razmatrati će se samo prijave projekata koji su pravodobno prijavljeni te koji u cijelosti zadovoljavaju propisane uvjete Poziva.

Sva pitanja vezana uz ovaj Poziv mogu se postaviti isključivo elektroničkim putem na adresu elektroničke pošte: programi\_projekti@demografijaimladi.hr zaključno do 24. travnja 2023. godine.

DATUM OBJAVE: 6. travnja 2023. godine